apw_Latn/fineweb-2_000001_remove.jsonl

{"text":"Lord Jesus Christ · Matthew 6 · Ndee biyati', Nnee biyati', Apache\n\"Doo dá nṉee binadzahgee zhą́ nṉee bich'į' nłt'éégo ádaanoht'ee da, daazhógo dédaanohwinił'įįhíí bighą: ágádaaht'įįyúgo nohwiTaa yaaká'yú dahsdaahń bits'ą́'dí' doo nt'é nohwich'į' naho'ṉííł át'éé da. Tédaat'iyéhíí dant'éhéta baa nné' lę́k'eyúgo, doo nádįh higaałíí bésh dilwoshé yee aṉiigo da, daanzhǫǫ ádaadil'iiníí Jews ha'ánáłséh nagozṉil yuṉe' ła'íí intínyú nṉee bada'ołííhíí bighą ágádaat'įįhíí k'ehgo doo áńt'įį da. Da'aṉii gánohwiłdishṉii, Iłk'idá' áí bich'į' nahasṉili at'éé. Áídá' tédaat'iyéhíí dant'éhéta baa nné'yúgo nigan dihe'nazhiṉéé ánát'įįłíí ne'eshganzhiṉééhíí doo yígółsį da le'. Dánant'į'ego baa nné': áík'ehgo dánant'į'ego ánáda'ch'ol'įįł ndi yo'iiníí, niTaa, da'áń nṉee binadzahgee nich'į' nado'oṉiłi at'éé. Onkąąhgee doo daanzhǫǫ ádaadil'įįhíí k'ehgo áńt'éégo da: áí ha'ánázéh yuṉe' ła'íí iłk'ída'itingee nazįįgo da'okąąhgo bił daagozhǫ́ǫ́, nṉee daabineł'į́į́go. Da'aṉii gádaanohwiłdishṉii, Iłk'idá' áí bich'į' nahasṉili at'éé. Áídá' ni, onkąąhyúgo, ntééh yuṉe' ha'ánṉáhgo, ídił da'déntį́įhdá' niTaa nagont'į'yú honkąąh; áń dánant'į'ego ánáda'ch'ol'įįł ndi yo'iiníí, niTaa, da'áń nṉee binadzahgee nich'į' nado'oṉiłi at'éé. Da'ohkąąhgee be'ádaadohṉiihíí doo dayúweh doo nt'é bighąyú be'ádaadohṉii da, doo Jews daanlįį dahíí ádaat'eehíí k'ehgo: áí łą́ą́go yádaasiilti'yúgo zhą́ Bik'ehgo'ihi'ṉań nohwidits'ag, daanzį. Doo áík'ehgo ádaanoht'ee da: nohwiTaa hant'é bídaanohdįįhíí yígółsį, t'ah doo hwahá bíhóhkeed da.\" Matthew 6:1-8\n\"Díí k'ehgo nkó da'ohkąąh: NohwiTaa yaaká'yú dahsíńdaahíí, Nizhi'íí dilzįhgo bígózįh le'. Nant'án ńlį́į́híí begodowáh. Hagot'éégo ánṉiiyú yaaká'yú benagowaahíí k'ehgo ni'gosdzáń biká'yú ałdó' begodolṉííł. Díí jįį daahiidąą doleełíí nohwá ágonłsį́. Hadíí nchǫ'go nohwich'į' ádaaszaahíí bighą baa nágodent'ąąhíí k'ehgo néé ałdó' nchǫ'go ádaasiidzaahíí bighą nohwaa nádaagodin'áah. Nanohwída'dintaah yuṉe' onohwoṉííł hela', áídá' nchǫ'go at'ééhíí bits'ą́'zhį' hanánohwihi'ṉííł: Dahazhį' dawa bá nant'áá, ła'íí ninawodíí itisyú át'éhi, ła'íí ízisgo áńt'éhi dahazhį' bee síńzįį doleeł. Doleełgo at'éé.\" Matthew 6:9-13\n\"Nṉee binchǫ'híí bighą baa nádaagodeso'ąąyúgo, nohwiTaa yaaká'yú dahsdaahń ałdó' nohwaa nágode'aahi at'éé: Áídá' nṉee binchǫ'híí bighą doo baa nádaagodeso'ąą dayúgo, nohwiTaa ałdó' doo nohwaa nágode'aahi at'éé da. Dáshiṉá' da'ohkąąh lę́k'eyúgo, daanzhǫǫ ádaadil'íni doo k'ehgo adaanoht'ee da: áí dáshiṉá' da'okąąhgee ídaadaagoch'iyolba'go binii hago áńdaayol'įįł, nṉee dáshiṉá' oshkąąhíí yídaagołsį le', daanzigo. Da'aṉii gádaanohwiłdishṉii, Iłk'idá' áí bich'į' nahasṉili at'éé. Áídá' ni dáshiṉá' onkąąh lę́k'eyúgo, nitsizíl nnłtłag, ninii táńgis; Áí bee nṉee dáshiṉá' onkąąhíí doo yídaagołsį da, niTaahíí zhą́ na'gont'į' ndi yígółsį: áík'ehgo dánant'į'ego ánáda'ch'ol'įįł ndi yo'iiníí, niTaa, da'áń nṉee binadzahgee nich'į' nado'oṉiłi at'éé. Ni'gosdzáń biká' dawahá nohwił da'ilííníí doo nadaanohṉíí da, dánko gółchoozhi nohwits'ą́' da'iyąą, beshihii nohwits'ą́' dichíh, ła'íí da'in'įįhíí nohwee dain'įįh: Áídá' yaaká'yú zhą́ nada'nohṉíí, akúyúgo zhą́ gółchoozhi doo nohwits'ą́' da'iyąą da, béshihíí doo nohwits'ą́' dichíh da, ła'íí da'in'įįhíí doo nohwee daino'į́įh at'éé da: Dahayú nohwił ilíni siṉilyú, áí zhą́ baa natsídaahkees doo. Koṉáá'íí kots'í bikǫ'i at'éé: áík'ehgo koṉáá nłt'ééyúgo kots'í dahot'éhé bikǫ' golíni at'éé. Áídá' koṉáá doo nłt'éé dayúgohíí, kots'íhíí dahot'éhé diłhiłi at'éé. Koyi' ná'dindíín n'íí kots'ą́' diłhił silįįyúgo, áí dázhǫ́ diłhiłi at'éé. Doo hadíń binant'a' naki da, dała'á bił nchǫ'dá' ła'ihíí bił nzhǫǫ doleełi at'ééhíí bighą; dagohíí dała'á yotą'dá' ła'ihíí yich'ołaa doleełi at'éé. Bik'ehgo'ihi'ṉań hik'e hágółdzilíí dáła' doo hagot'éégo bá na'ch'iziidi at'éé da. Áí bighą gádaanohwiłdishṉii, Nohwi'ihi'ṉa'íí doo baa nohwił daagoyéé da le', hant'éshą' hishąą doleeł, daanohsįgo; dagohíí nohwits'í doo baa nohwił daagoyéé da le', hant'éshą' ágoshdle', daanohsįgo. Ya' idáńhíí ihi'ṉaahíí bitisgo ilįį gá, ya' diyágé kots'íhíí bitisgo ilįį gá? Dlǫ́' yúdahyú nada'iṉiihíí baa natsídaahkees: doo k'eda'dilee da, doo náda'igeesh da, doo hayú binon'iłk'edaayihiṉiiłíí bá gową goz'ąą da; da'ágát'éé ndi nohwiTaa yaaká'yú dahsdaahń bá da'diiné'. Ya' nohwíí áí bitisgo da'inohłįį gá? Nohwitahyú hadíń daahołṉeezíí yaa natsékeesíí zhą́ bee ayą́hágo ndi ts'ídag ńdiłséhgo ádidle' gá? Hant'é bighą diyágé baa nohwił daagoyéé? Tł'oh dénzhónéhíí baa natsídaahkees; doo nada'iziid da, doo da'itł'ool da ndi nłt'éégo daanołseeł: Da'ágát'éé ndi Sólomon ízisgo at'éé lę́k'e ndi doo díí tł'oh dénzhóné k'ehgo ík'e'isdlaa da, nohwiłdishṉii. Tł'oh díí jįį nołseełíí, áídí' iskąą daadidlidíí ndi Bik'ehgo'ihi'ṉań nłt'éégo bik'e'isłaadá' danilt'eego ya' áí tł'ohíí bitisgo Bik'ehgo'ihi'ṉań nohwik'e'isłaa gá, nohwíí nohwi'odlą' ádaayą́háhi? Áík'ehgo, Hant'é da'iidąą shįhíí? dagohíí, Hant'é da'iidląą shįhíí? dagohíí, Hant'é ádaagohiidle' shįhíí? doo daadohṉiigo baa nohwił daagoyéé da le'. (Doo Jews daanlįį dahíí áí zhą́ itisgo hádaat'į́į́:) áídá' áí dawa bídįh daanohłįįhíí nohwiTaa yaaká'yú dahsdaahń yígółsį. Bik'ehgo'ihi'ṉań bilałtł'áhgee begoz'aaníí hik'e bits'ą́'dí' nzhǫǫgo ágot'eehíí ntsé biká hádaaht'įį; áík'ehgo díí dawahá ałdó' nohwíyéé doleeł. Áík'ehgo yiskąągo hago ágot'eehíí doo baa nohwił daagoyéé da le': áí dabíí na'ídintł'og ndi at'éé. Dała'á jįį nagontł'ogíí da'áí zhą́ dábik'eh..\" Matthew 6:14-34","id":"<urn:uuid:3d06f0af-ecea-40c7-b916-1a7fb262f1ea>","dump":"CC-MAIN-2017-04","url":"http:\/\/creationism.org\/apache\/salvJesusMatt6_apa.htm","date":"2017-01-22T22:28:03Z","file_path":"s3:\/\/commoncrawl\/crawl-data\/CC-MAIN-2017-04\/segments\/1484560281649.59\/warc\/CC-MAIN-20170116095121-00289-ip-10-171-10-70.ec2.internal.warc.gz","language":"apw","language_score":1.0000042915,"language_script":"Latn","minhash_cluster_size":5,"top_langs":"{\"apw_Latn_score\": 1.0000042915344238}","num_words":666,"character_repetition_ratio":0.058,"word_repetition_ratio":0.012,"special_characters_ratio":0.221,"stopwords_ratio":0.198,"flagged_words_ratio":0.0,"lang_id_score":0.906,"perplexity_score":500.0,"cluster_detection":-1}
{"text":"Matthew 1\n1Abraham bits'ą́'dí' hanádaałinolt'įįłíí Jesus Christ, David bá niłtíni nyáázhį' naltsoos besi'aaníí. 2Isaac Abraham bá hizhchįį; Jacob Isaac bá náánázhchį́; Judas hik'e bik'isyú Jacob bá hizhchįį; 3Thámar, Pháres hik'e Zára Judas yá yishchįį; Ésrom Pháres bá náánázhchį́; Áram Ésrom bá náánázhchį́; 4Amínadab Áram bá náánázhchį́; Náasson Amínadab bá náánázhchį́; Sálmon Náason bá náánázhchį́; 5Ráchab, Bóoz Sálmon yá yishchįį; Ruth, Óbed Bóoz yá yishchįį; Jesse Óbed bá hizhchįį; 6David, ízisgo nant'án nlíni, Jesse bá hizhchįį; Urías n'íí bi'aahíí Sólomon David, ízisgo nant'án nlíni, yá yishchįį; 7Robóam Sólomon bá hizhchįį; Abíah Robóam bá náánázhchį́; Asa Abíah bá náánázhchį́; 8Jósaphat Asa bá náánázhchį́; Jóram Jósaphat bá náánázhchį́; Ozías Jóram bá náánázhchį́; 9Jóatham Ozías bá náánázhchį́; Áchaz Jóatham bá náánázhchį́; Ezékias Áchaz bá náánázhchį́; 10Manásses Ezekías bá náánázhchį́; Ámon Manásses bá náánázhchį́; Josías Ámon bá náánázhchį́; 11Bábylonyú isnáhgo odestįįdá', áí hadá' Jechonías, hik'e bik'isyú Josías bá náánázhchį́; 12Bábylonyú isnáhgo odestiiníí bikédí'go: Saláthiel Jechonías bá hizhchįį; Zoróbabel Saláthiel bá náánázhchį́; 13Abíud Zoróbabel bá náánázhchį́; Elíakim Abíud bá náánázhchį́; Ázor Elíakim bá náánázhchį́; 14Sádoc Ázor bá náánázhchį́; Áchim Sadoc bá náánázhchį́; Elíud Áchim bá náánázhchį́; 15Eleázar Elíud bá náánázhchį́; Mátthan Eleázar bá náánázhchį́; Jacob Mátthan bá náánázhchį́; 16Joseph Jacob bá náánázhchį́, Josephíí Mary holzéhi biką' nlįį ni', Maryhíí Jesus, Christ holzéhi, yishchįį. 17Áík'ehgo Abraham bits'ą́'dí' David neheṉá'zhį' dį́į́ts'ádah hanáłolchįį; David bits'ą́'dí' isnáhgo odestįįzhį' dį́į́ts'ádah hananáłolchįį; áídí' isnáhgo odestiiníí bits'ą́'dí' Christ nyáázhį' dį́į́ts'ádah hananáłolchįį.\n18Díí k'ehgo nko Jesus gozlįį: Bą́ą́ Mary holzéhi iłk'idá' Joseph baa hiiłtįį, ndi doo hwahá yił niiṉéh da ndi Holy Spirit bits'ą́'dí'go biyi' mé' silįį. 19Yił niiṉéhihíí, Joseph holzéhi, nṉee nłt'éégo at'éhi, Mary doo dénchǫ'égo bich'į' godigháh hát'į́į́ dahíí bighą, doo hadíń yígółsinégo bił iłk'inásht'aash, nzį. 20Áídá' yaa ntsekees nt'éégo, nayeełgo Bik'ehgo'ihi'ṉań binal'a'á yaaká' dí'ihíí bich'į' hadziigo gáṉíí, Joseph, David biye' ńlíni, Mary ni'aa ándle'zhį' doo nénldzid da; hiltsąą siliiníí Holy Spirit bits'ą́'dí'go at'éé. 21Bizhaazhé ishkiinhi goleeh, áí Jesus holzeego ádńlííł: bik'íí binchǫ'íí bits'ą́'zhį' hasdáyihiṉííł doleełhíí bighą. 22Bik'ehgo'ihi'ṉań binkááyú na'iziidi áṉíí n'íí begolṉe'go be'ánágót'įįd, gáṉíígo, 23Isąą, na'ilíhn doo hwahá nṉéh dahíí hiltsąą hileeh, bizhaazhé ishkiinhi goleeh, áí bizhi'íí Emmánuel golzee doleeł, áí, Bik'ehgo'ihi'ṉań nohwił nlįį, golzeego ágolzee. 24Áídí' Joseph ch'ínádzidgo, Bik'ehgo'ihi'ṉań binal'a'á ábiłnṉiidyú ádzaago Mary yił nṉáá: 25Áídá' doo yaa naghaa da, bizhaazhé dantsé ishkiinhi gozlįįzhį'; áń Jesus yizhi' yá áyíílaa.","id":"<urn:uuid:33bb7e1d-8d73-4f94-a6e9-f11eccf37a45>","dump":"CC-MAIN-2017-04","url":"http:\/\/bibles.org\/apw-APWNT\/Matt\/1","date":"2017-01-18T10:11:48Z","file_path":"s3:\/\/commoncrawl\/crawl-data\/CC-MAIN-2017-04\/segments\/1484560280266.9\/warc\/CC-MAIN-20170116095120-00029-ip-10-171-10-70.ec2.internal.warc.gz","language":"apw","language_score":0.9986148477,"language_script":"Latn","minhash_cluster_size":42,"top_langs":"{\"apw_Latn_score\": 0.9986148476600647}","num_words":368,"character_repetition_ratio":0.143,"word_repetition_ratio":0.0,"special_characters_ratio":0.21,"stopwords_ratio":0.071,"flagged_words_ratio":0.0,"lang_id_score":0.874,"perplexity_score":500.0,"cluster_detection":-1}
{"text":"\"Jesus gábiłṉii, Bik'ehgo'ihi'ṉań neBik'ehń nijíí dawa bee nił nzhǫǫ le'. niyi'siziiníí dawa bee, ła'íí ninatsekeesíí dawa bee nił nzhǫǫ le'. Áí Bik'ehgo'ihi'ṉań yegos'aaníí dantséhi ła'íí itisgohi at'éé. Nakigeehíí ałdó' ágánánát'éé, Nit'ahdí' gólííníí nił nzhǫǫ le', dáni ídił njǫ́ǫ́híí k'ehgo. Bik'ehgo'ihi'ṉań yegos'aaníí ła'íí Bik'ehgo'ihi'ṉań binkááyú nada'iziidi n'íí k'eda' eshchiiníí dawa díí nakihíí bits'ą́'dí'hi at'éé.\" Matthew 22:37-40\n\"Will the LORD be pleased with thousands of rams, or with ten thousands of rivers of oil? shall I give my firstborn for my transgression, the fruit of my body for the sin of my soul? He hath shewed thee, O man, what is good; and what doth the LORD require of thee, but to do justly, and to love mercy, and to walk humbly with thy God?\" Micah 6:7-8\n\"Bik'ehgo'ihi'ṉań biyati' da'aṉííyú ádaanołt'ee le', doo daazhógo dédaadołts'ago da, doo ách'į' nadaałch'aago da. Dahadń yati' daazhógo yidits'agń doo yikísk'eh at'éé dahń, nṉee ła' biká'got'íné biyi' binii' da'at'ééhíí yineł'į́įhíí k'ehgo at'éé: Áń nṉeehń ádinel'įįd hik'e dahiyaa, áígé' dagoshch'į' ánolįh n'íí yaa yisṉah. Dahadń Bik'ehgo'ihi'ṉań yegos'aaníí dázhǫ́ nłt'éhi, begoz'aaníí nṉee ch'ínáyihi'ṉíłi, biyi' déz'iiníí dayúweh yaa higaałń, doo daazhógo íyésts'ąągo dagoshch'į' yaa yiṉah daná', yati' yikísk'eh at'ééhń, áń nṉeehń dawahá áile'íí bee biyaa gozhǫ́ǫ́ doleeł. Dahadń nłt'éégo oshkąąh nzįná' biyati' doo yaa goyą́ą́go yałti'ń ách'į' nach'aa, áń nṉeehń bi'okąąhíí doo bá begolṉe' da. Chągháshé bitaa ła'íí bimaa ádaadiníí, ła'íí isdzáné itsaa daanliiníí bich'į' nadaagontł'ogíí bich'och'iṉiigo bitaach'ighaago, ła'íí ni'gosdzáń biká'gee nchǫ'go ágot'eehíí doo hayíí be'ách'ít'éégo da, áí Bik'ehgo'ihi'ṉań nohwiTaa'ń biṉááł okąąh da'aṉiihi, ła'íí dánzhǫǫ at'éhi at'éé.\" James 1:22-27\n\"Let us hear the conclusion of the whole matter: Fear God, and keep his commandments: for this is the whole duty of man. For God shall bring every work into judgment, with every secret thing, whether it be good, or whether it be evil.\" Ecclesiastes 12:13-14","id":"<urn:uuid:d8241b4a-2e0d-4c9a-8cf1-d938289c4038>","dump":"CC-MAIN-2017-04","url":"http:\/\/creationism.org\/apache\/salv2Cmd_apa.htm","date":"2017-01-16T14:53:51Z","file_path":"s3:\/\/commoncrawl\/crawl-data\/CC-MAIN-2017-04\/segments\/1484560279189.36\/warc\/CC-MAIN-20170116095119-00165-ip-10-171-10-70.ec2.internal.warc.gz","language":"apw","language_score":0.9993338585,"language_script":"Latn","minhash_cluster_size":5,"top_langs":"{\"apw_Latn_score\": 0.9993338584899902}","num_words":291,"character_repetition_ratio":0.074,"word_repetition_ratio":0.0,"special_characters_ratio":0.241,"stopwords_ratio":0.072,"flagged_words_ratio":0.0,"lang_id_score":0.825,"perplexity_score":500.0,"cluster_detection":-1}
{"text":"THE EPISTLE TO THE\nHEBREWS\n1\n1 Doo áníidá' Bik'ehgo'ihi'ṉań binkááyú nada'iziidíí biláhyú daanohwitaa n'íí doo ałch'ídn iłtah at'éégo yich'į' yałti' da lę́k'e, 2 Áídá' díí iké'yú yołkaałíí biYe' binkááyú nohwich'į' yałti', áń dawahá bíyéé doleełgo nyinłtíni, áń binkááyú ałdó' ni'gosdzáń áyíílaahi; 3 Bik'ehgo'ihi'ṉań bits'ą́'idindláádíí bee áń ałdó' bits'ą́' idindláád, ła'íí Bik'ehgo'ihi'ṉań ye'at'éhi da'áíyihíí ye'at'éé, biyati' nalwodíí bee dágoz'ąą nt'éégo nłt'éégo áyíłsįgo hadag áyíłsį; dabízhą́ nohwinchǫ' íí nohwá yidnłkǫǫdá', da'itisé goz'ąąyú Ízisgo At'éhi bigan dihe'nazhiṉéégo dahnesdaa; 4 Christ, Bik'ehgo'ihi'ṉań biYe' nlįįhíí bighą bizhi' baa yin'ą́ą́, bizhi'íí Bik'ehgo'ihi'ṉań binal'á'á yaaká'yú daagolííníí daabizhi'íí ndi bitisgo at'éé; da'ágát'éégo dabíí yaaká'yú nadaal'a'á bitisgo at'éégo ábi'delzaa. 5 Bik'ehgo'ihi'ṉań binal'a'á yaaká'yú daagolííníí doo hak'i ła' gáyiłnṉiid da go'į́į́, Shiye' ńlį́į́, díí jįįdí' nitaa sílį́į́. Ła'íí doo hak'i gánṉiid da ałdó', Bitaa nshłįį doleeł, bííhíí shiye' nlįį doleeł. 6 Ła'íí dantsé gozlínihíí ni'gosdzáń biká'zhį' nanáides'a'go Bik'ehgo'ihi'ṉań yaa yałti'go gáṉíí, Shinal'a'á yaaká'yú daagolííníí dawa daabokąąh le'. 7 Bik'ehgo'ihi'ṉań binal'a'á yaaká'yú daagolííníí yaa yałti'go gánádo'ṉiid, Binadaal'a'á spirits daanlįįgo ánáyiidlaa, bá nada'iziidíí kǫ' dahdinahíí daanlįįgo ánáyiidlaa. 8 Áídá' biYe'híí gáyiłṉii, Bik'ehgo'ihi'ṉań ńlííníí, doo ngonel'ąą dayú dahazhį' nant'áá doleeł; dázhǫ́ nłt'éégo nant'áá. 9 Nzhǫǫgo ágot'eehíí nił nzhǫǫ, nchǫ'go ágot'eehíí nił nchǫ'; áí bighą Bik'ehgo'ihi'ṉań, Bik'ehgohinṉaahíí hadíń nił nakaihíí bitisgo nił goyiłshǫ́ǫ́híí bee hanidilaa. 10 Ła'íí gánábiłdo'ṉiid, NohweBik'ehń, ni dantsé godeyaadá' ni'gosdzáń níń'ąą; yááhíí nigan bee ánlaa. 11 Áí bech'ígowáh; nizhą́ da'áík'ehgo áńt'éé; áí dénchǫ' daaleeh, diyágé dénchǫ' hileehíí k'ehgo; 12 Áí ch'id iłhanéilzaahíí k'ehgo iłhaníńléeh doleeł, ła'íí łahgo ádaat'ee daaleeh: áídá' nihíí da'ágáńt'éé, ła'íí doo ngonel'ąą dahíí bee hińnáá doleeł, yiłṉii. 13 Áídá' binal'a'á yaaká'yú daagolííníí doo hak'i ła' gáyiłnṉiid da go'į́į́, Shigan dihe'nazhiṉéégo síńdaa, ni'ina'íí nikełtł'ááhyú niníṉilzhį'. 14 Áí dawa yaaká'dí' nadaal'a'áhíí daanlįįshą', nṉee hasdádokahíí yiṉádaadéz'įį doleełgo odaas'a'ihi?","id":"<urn:uuid:7b0e0848-a75f-4e7f-b9e7-435d8e4f7208>","dump":"CC-MAIN-2020-29","url":"https:\/\/ebible.org\/apwNT\/HEB01.htm","date":"2020-07-15T10:37:16Z","file_path":"s3:\/\/commoncrawl\/crawl-data\/CC-MAIN-2020-29\/segments\/1593657167808.91\/warc\/CC-MAIN-20200715101742-20200715131742-00390.warc.gz","language":"apw","language_score":1.0000044107,"language_script":"Latn","minhash_cluster_size":3,"top_langs":"{\"apw_Latn_score\": 1.0000044107437134}","num_words":263,"character_repetition_ratio":0.105,"word_repetition_ratio":0.0,"special_characters_ratio":0.229,"stopwords_ratio":0.118,"flagged_words_ratio":0.0,"lang_id_score":0.65,"perplexity_score":500.0,"cluster_detection":-1}
{"text":"THE THIRD GENERAL EPISTLE OF\nJOHN\n1\n1 Shíí, ínashood básízíni, Gaius shił nzhóni bich'į' k'e'eshchii, áń da'aṉiigo shił nzhǫǫ. 2 Shił nzhóni, niyi'siziiníí dá nłt'éé ńt'éégo át'ééhíí k'ehgo dawa ná nzhǫǫgo ła'íí doo nígol'į́h dago ná hásht'į́į́. 3 Nohwik'isyú ła' kú hikaigo, da'aṉii ágot'éhi bikísk'eh híṉááłgo yaa nadaagolṉi'híí bighą dázhǫ́ shił gozhǫ́ǫ́. 4 Odlą' bee shichągháshé daanlíni da'aṉii ágot'eehíí yikísk'eh hikaahíí ba'ikonsįgo dázhǫ́ shił gozhǫ́ǫ́, bitisgo baa shił gozhóóníí she'ádįh. 5 Ni, shił nzhóni, nohwik'isyú ła'íí anahdí' nadaakaihíí bich'odaanṉiihíí da'aṉii nłt'éégo ánt'íni at'éé; 6 Hagot'éégo bich'odaanṉiihíí ha'ánázéh yuṉe' yaa nadaagolṉi': Bik'ehgo'ihi'ṉań yá nada'iziidgo nadaakaihíí dahnádiikáhgee bich'odaanṉiigo dawa bá ładaalé'go nłt'éégo ánt'íni at'éé, Bik'ehgo'ihi'ṉań yánada'iziidíí áí k'ehgo bá ách'ít'į́į́go nzhǫǫ. 7 Christ yaa nadaagolṉi'híí bighą dahiskai, nṉee Bik'ehgo'ihi'ṉań doo daayokąąh dahíí doo nt'é yídaayokéedgo da. 8 Bik'ehgo'ihi'ṉań yánada'iziidíí nłt'éégo ádaanlzį le', ágádaahiit'įįyúgo néé ałdó' da'aṉii ágot'eehíí yánada'iziidíí bich'odaahi'ṉii. 9 Ínashood ha'ánáłséhíí bich'į' k'eshełchį́į́: ndi Diótrephes, itah nlíni, ínashood binant'a' hishłeeh nzįgo ádést'íni, doo nohwídaayésts'ąą da ni'. 10 Áí bighą shíí níyáágo bi'at'e'i bínáshṉiih doleeł, yati' nchǫ'i yee nohwich'į' yałti', daanohwoch'íidgo: áí doo bił hwoi dago, dabíí nohwik'isyú doo yich'oṉii hát'į́į́ da, ła'íí hadíí hádaat'iiníí, Dah, yiłṉii, áídí' doo itah hileehi yá hát'į́į́ da. 11 Shił nzhóni, nchǫ'íí doo be'ił'į́į́ da, nłt'ééhíí zhą́ be'ił'į́į́. Hadíń nłt'éégo ánát'įįłíí Bik'ehgo'ihi'ṉań bits'ą́'dí'hi at'éé: áídá' doo bik'ehyú ánát'įįł dahíí Bik'ehgo'ihi'ṉań doo yígółsį da. 12 Demétrius nṉee dawa nłt'éégo baa yałti', da'aṉii ágot'eehíí ye'at'éhi ch'í'ṉah áyíłsį, néé ałdó' nłt'éégo baa nagohiilṉi', baa nagohiilṉi'íí da'aṉii, bídaagonołsį. 13 Łą́ą́go k'e'eshchii doleeł ni', ndi bek'e'echíhé doo bee nich'į' k'e'eshchii da: 14 Áídá' dét'įhégo nándestsééł ndi at'éé, łihit'įįgo iłch'į' yáhiilti' doleeł. Iłch'į'gont'ééhíí bee nich'į' goz'ąą le'. Nohwit'ekéhíí, Gozhǫ́ǫ́, daaniłṉii. Akú nohwit'ekéhíí dała'á daantį́į́gee bizhi' daahónzhiigo, Gozhǫ́ǫ́, shá daabiłnṉii.","id":"<urn:uuid:092efd24-30f9-4f5a-a2c7-eaf0388f8a55>","dump":"CC-MAIN-2020-29","url":"https:\/\/ebible.org\/apwNT\/3JN01.htm","date":"2020-07-15T12:08:33Z","file_path":"s3:\/\/commoncrawl\/crawl-data\/CC-MAIN-2020-29\/segments\/1593657167808.91\/warc\/CC-MAIN-20200715101742-20200715131742-00464.warc.gz","language":"apw","language_score":1.0000009537,"language_script":"Latn","minhash_cluster_size":2,"top_langs":"{\"apw_Latn_score\": 1.0000009536743164}","num_words":263,"character_repetition_ratio":0.077,"word_repetition_ratio":0.0,"special_characters_ratio":0.232,"stopwords_ratio":0.152,"flagged_words_ratio":0.0,"lang_id_score":0.615,"perplexity_score":500.0,"cluster_detection":-1}
{"text":"THE GOSPEL ACCORDING TO\nLUKE\n1\n1 Nṉee łą́ą́go nohwitahyú hago ánágot'įįłíí dałiké'go yek'eda'ishchįįgo, 2 Nṉee da'iłtsé godezt'i'gé' biṉááł ánágot'įįłíí, Jesus biyati' yaa nadaagolṉi'íí nohwił nadaagosṉi'híí k'ehgo yek'eda'ishchįį; 3 Áík'ehgo Theóphilus, ízisgo áńt'éhi, shíí ałdó' da'iłtsé godezt'i'gé' hago ánágot'įįłíí bígosiłsįįdgo dałiké' ánágot'įįłíí bee nich'į' k'e'eshchįį hasht'į́į́, 4 Hago ánágot'įįłíí nił na'gosṉi' n'íí da'aṉiigo bígonłsį́įhíí bighą nich'į' bek'e'eshchii.\n5 Hérod Judéa yánant'aaná' nṉee, Zakarías holzéhi, okąąh yedaabik'ehi Abía hat'i'íí itah nlįį lę́'e: áń bi'aad, Elísabeth holzéhi, Aaron hat'i'i nlįį. 6 Zakarías ła'íí bi'aad biłgo Bik'ehgo'ihi'ṉań binadzahgee dánłt'éégo ádaat'ee, Bik'ehgo'ihi'ṉań ngon'ááníí ła'íí biyati'íí nzhǫǫgo yikísk'eh hi'ash lę́'e. 7 Bichągháshé doo hwaa da, Elísabeth doo iłchiih dahíí bighą; sáan ła'íí hastiin daasilįį'. 8 Bik'ehgo'ihi'ṉań binadzahgee Zakarías okąąh yebik'ehgo baa gonyááná', 9 Nṉee okąąh yedaabik'ehi dahgos'aaníí k'ehgo Bik'ehgo'ihi'ṉań daach'okąąh goz'ąą yuṉe' dilidgo łikągolchinihíí yidiłtłi'go habi'doltįį lę́'e. 10 Łikągolchinihíí diltłi'go biká' ngonyaaná' nṉee łą́ą́go dadáńyú dała'adzaago da'okąąh lę́'e. 11 Ákóṉe' łikągolchinihíí biká' dahsi'ąągo yidiłtłi'íí dihe'nazhiṉéégo Bik'ehgo'ihi'ṉań binal'a'á yaaká'gé'hi bił ch'í'ṉah adzaa. 12 Zakarías yiłtsąągo yik'e tsídolyizgo biłgoyéé'go gozlįį. 13 Áíná' Bik'ehgo'ihi'ṉań binal'a'á gáyiłṉii, Doo nénldzid da, Zakarías: Bik'ehgo'ihi'ṉań ni'okąąhíí yidezts'ąą; ni'aad Elísabeth bizhaazhé ishkiini ná yiłchii, áí mé'ihíí bizhi' John bá áńle'. 14 Baa nił gozhǫ́ǫ́ doleeł, dázhǫ́ nił gozhǫ́ǫ́ doleeł; nṉee łą́ą́go mé' goleehíí yaa bił daagozhǫ́ǫ́ doleeł. 15 Bik'ehgo'ihi'ṉań binadzahgee ízisgo at'éé doleeł, wine dagohíí iłnágodiłhisíí doo yidląą da doleeł; t'ah bimaa bibishch'id yiyi' sitįįgé' godezt'i'go Holy Spirit bee baa godet'ąą doleeł. 16 Díí mé' goleehíí nṉee Israel hat'i'íí łą́ą́go beBik'ehń, Bik'ehgo'ihi'ṉań daayokąąhń, yich'į' nnáhiikáhgo áidoliił. 17 Elías biyi'siziiníí ła'íí binawodíí k'ehgo beBik'ehń yádn dahdidogaał doleeł, nṉee bichągháshé nłt'éégo yaa tsínádaadikeesgo áidoliił, ła'íí hayíí doo ídaayésts'ąą dahíí nṉee nłt'éégo ádaat'eehíí bigoyą' yídaayésts'ąągo áidoliił; beBik'ehń yaa higháhíí nṉee bijíí yuṉe' bá iłch'į'gole'go áidoliił. 18 Zakarías Bik'ehgo'ihi'ṉań binal'a'á gáyiłṉii, Hago at'éégo shiye' goleehíí bígonsį doleeł, shíí hastiin silįįná' shi'aadń ałdó' są́ silįį? 19 Bik'ehgo'ihi'ṉań binal'a'á bich'į' hananádzii, gáṉíígo, Shíí Gábriel honszee, Bik'ehgo'ihi'ṉań binadzahgee sizį́į́; shíí nich'į' hasdziihgo díí nłt'éégo ágoṉe'íí baa nił nagoshṉi'go shi'dol'aad. 20 Doo yáńłti' da nleeh, díí ágoṉe' dishṉiihíí begolzaahíí bijįį zhą́ hanáńdziih, doo shondląą dahíí bighą, ágoṉe' dishṉiihíí da'aṉii begolṉe'hi at'éé. 21 Nṉee dała'at'éé n'íí Zakarías ch'éh yiba' naháztąą, hat'íí bighą doo hwaa ch'ínádáh da daanzigo. 22 Ch'ínádzaaná' doo hago'at'éégo nṉee yich'į' hadzii da: áík'ehgo hat'íhíta bich'į' ch'í'ṉah adzaa shį daanzį; t'ah doo yałti' dago daazhógo na'ígizh lę́'e. 23 Áígee binasdziidíí ąął áyíílaaná' bigowąyú onádzaa. 24 Áí bikédé'go bi'aad Elísabeth hiltsąą silįįná' yaa ch'anant'į'go ashdla'i dahitąą, gáṉíígo, 25 Nṉee bich'į' siste' n'íí shich'ą́'zhį'go shá áile'híí bighą sheBik'ehń shaa ch'ozbaago díí k'ehgo shá ágólaa. 26 Isdzán holtsaanihíí gostáń behitąągo Bik'ehgo'ihi'ṉań binal'a'á, Gábriel holzéhi, yaaká'gé' kįh gozṉil Názareth golzeezhį' yíł'aad, áí kįh gozṉilíí Gálileehíí biyi', 27 Áígee it'eedń k'ad nṉee, Joseph holzéhi, baa hiiłtíni yich'į' oyáá lę́'e, áí nṉeehń David hat'i'i nlįį; it'eedń Mary holzee. 28 Bik'ehgo'ihi'ṉań binal'a'á yaaká'gé'hi Mary yaa nyáágo gáyiłṉii, Nił gozhǫ́ǫ́ le', Bik'ehgo'ihi'ṉań dázhǫ́ naa ch'oba'go nohweBik'ehń nił nlįį: dázhǫ́ niyaa gozhǫ́ǫ́ doleełgo isdzáné bitahgé' haniłtį́į́. 29 Áń yo'į́į́go ábiłṉiihíí bighą tsídolyiz, yaa tsídiskeezgo hat'ííshą' ṉiigo aṉíí nzį lę́'e. 30 Bik'ehgo'ihi'ṉań binal'a'á gábiłṉii, Doo nénłdzid da, Mary: Bik'ehgo'ihi'ṉań naa ch'oba'go haniłtį́į́. 31 Isąą, hinłtsą́ą́ nleehgo ishkiiníí hinłchii, áń Jesus golzeego áńlííł. 32 Ízisgo at'éé doleeł, Da'tiséyé At'éhi biYe' holzee doo; áń David yá niltįįgo godoleeł, Bik'ehgo'ihi'ṉań nohweBik'ehń David yánant'aa lę́'e n'íí yánant'aago ábile': 33 Jacob hat'i'i daanliiníí dahazhį' yánant'aa doleeł; nant'aago doo bee nnágódáh da. 34 Mary Bik'ehgo'ihi'ṉań binal'a'á gáyiłṉii, Hago'at'éégo díí, shiką' doo hwaa daná'? 35 Bik'ehgo'ihi'ṉań binal'a'á gábiłṉii, Holy Spirit niká'zhį' at'éé doleeł, Da'tiséyú At'éhi binawodíí niká'zhį' áiléh: áík'ehgo ni'imé' goleehíí dázhǫ́ dilzini doleeł, Bik'ehgo'ihi'ṉań biYe' holzee doo. 36 Elísabeth, nik'íí, doo iłchíhi da daałch'iṉii n'íí, są́ silįį ndi ałdó' hiltsąą, gostáń bedahitąą, bi'imé' ishkiin doleeł. 37 Bik'ehgo'ihi'ṉań doo hat'íí ch'éh áil'įį da. 38 Mary gáṉíí, Shíí Bik'ehgo'ihi'ṉań bíyéé nshłįį; ha'aa dishṉii, da'ánṉiihíí bikísk'ehyú áshidolííł. Áígé' Bik'ehgo'ihi'ṉań binal'a'á bich'ą́' onádzaa. 39 Áígé' Mary dahałeego aṉahyú beezhį'yú kįh gozṉilyú Judahíí biyi' oyáá lę́'e; 40 Ákú Zakarías bigową yuṉe' ha'ayáágo Elísabeth yich'į' hadzii. 41 Elísabeth Mary biyati' yidezts'ąągo biyi' mé' dehes'naa lę́'e; ła'íí Elísabeth Holy Spirit bee baa godet'ąą lę́'e: 42 Áń nawode hadzii ląą gáṉíígo, Isdzáné bitahgé' niyaa gozhǫ́ǫ́ doleeł, mé' nibishch'id biyi' sitiiníí ałdó' biyaa gozhǫ́ǫ́ doleeł. 43 Hago'at'éégo lą́hi sheBik'ehń bimaa shaa ch'oba'go shaa nyáá? 44 Niyati'íí disets'ąąná' mé' bił gozhǫ́ǫ́go shiyi' dehes'naa ląą. 45 Isdzán osdląądíí biyaa gozhǫ́ǫ́: Bik'ehgo'ihi'ṉań binal'a'á yaaká'gé'híí binkááyú ábiłṉiihíí da'aṉii begolṉe'híí bighą. 46 Mary gáṉíí, Shijíí dawa bee sheBik'ehń ízisgo at'ééhíí baa nagoshṉi', 47 Shiyi'siziiníí Bik'ehgo'ihi'ṉań Hasdáshíłtííníí yaa bił gozhǫ́ǫ́. 48 Shíí binal'a'á nshłíni doo hat'íí be'ánsht'ee da ndi nłt'éégo shaa tsínádeskeez: kogé' godezt'i'go nṉee daałinolt'įįłíí dawa, isdzán biyaa gozhóni daashiłṉii doleeł. 49 Dázhǫ́ k'a'at'éhi dázhǫ́ nłt'ééhíí áshíílaa; áń bizhi'íí dilzįh. 50 Iłké' nánot'įįłíí dahadń Bik'ehgo'ihi'ṉań bił diyinihíí baa ch'oba' doleeł. 51 Binawod ch'í'ṉah áyíílaa: bijíí yuṉe' dázhǫ́ ádaadilkąhíí yił nadaagodesgeed, 52 Nṉee hayíí ízisgo ádaat'ee n'íí hayaa ánáyiidlaaná' doo ízisgo ádaat'ee da n'íí hadag ánáyiidlaa. 53 Hayíí dáshiṉá' nakai n'íí dawahá nłt'ééhíí yá ná'nné' ni'; áíná' ízis da'it'iinihíí dádilkǫǫgo onáyis'a' lę́'e. 54 Bána'iziidíí, Israel holzéhi, bich'ozṉi', biłgoch'oba'íí yee yénálṉiihgo; 55 Dahazhį' Abraham ła'íí bich'ą́'gé' hadaałinolchiiłííbił goch'oba', daanohwitaa n'íí ágáyiłṉii n'íí k'ehgo, ṉii, Mary. 56 Mary Elísabeth yił sikeego taagi dahitąą lę́'e, áígé' bigowąyú onádzaa. 57 Elísabeth iłchiigee ngonyaa lę́'e; áígee ishkiin yizhchįį. 58 Hago'at'éégo Elísabeth Bik'ehgo'ihi'ṉań baa ch'ozbaadíí, ba'ashhahgé' daagolííníí ła'íí daabik'ííhíí yaa t'ídaanzįgo bił daagozhǫ́ǫ́ lę́'e. 59 Mé' tsebíí beyiskąągo circumcise alṉéhgo baa ch'ikai; Zakarías holzee doleeł, bitaa bizhi'híí k'ehgo, daach'iṉii. 60 Áíná' mé' bimaahíí, Dah; John bizhi' hileeh, ṉii. 61 Nik'íí doo ła' ágágolzee da, daabiłch'iṉii. 62 Áík'ehgo mé'íí bitaahíí bich'į' na'ída'ch'igizhgo, Díí mé'íí hat'íí holzee doo? daabiłch'iṉii. 63 Áík'ehgo Zakarías biká' k'e'elchiihíí hát'į́į́go na'ígizh, áígé', Díí mé'íí John holzee doo, ṉiigo biká' k'e'eshchįį. Áí bighą nṉeehíí bił díyadaagot'ee lę́'e. 64 Áígé' dahį́ko Zakarías hanádziigo, Bik'ehgo'ihi'ṉań ya'ahénzį lę́'e. 65 Áígé' ba'ashhahgé' daagolííníí tsídaadesyiz: díí ágodzaahíí ni' Judéa biyi' dahyisk'idyú daagoch'ilííníí dawa bitahyú didesdlaad. 66 Hayíí áí ch'iṉii daidezts'aaníí bijíí yuyaa nazné'go, Díí mé'íí hagoshą' at'éé hileehi! daaṉii. Áígé' Bik'ehgo'ihi'ṉań yił nlįį lę́'e. 67 Zakarías, mé' bitaahíí, Holy Spirit yábiyiłti'go Bik'ehgo'ihi'ṉań binkááyú yałti', gáṉíígo, 68 Bik'ehgo'ihi'ṉań Israel hat'i'i beBik'ehń ba'ahégosį; nṉee bíyééhíí yaa nyáágo hanáyíṉilhíí bighą, 69 Bána'iziidíí, David holzéhi, bich'ą́'gé' hadaałinolchiiłíí bitahgé' dázhǫ́ nalwodi hasdánohwiṉiił doleełíí nohwá hayiłtį́į́; 70 Ni'gosdzáń alzaagé' yúshdé' godezt'i'go Bik'ehgo'ihi'ṉań binkááyú nada'iziidi daadilzini yinkááyú nohwich'į' hadziigo gánohwiłnṉiid: 71 Nohwik'edaanṉiihíí ła'íí hayíí bił daanlchǫ'íí dawa nohwidás sizįį doleeł; 72 Daanohwitaa n'íí áyiłṉii n'íí k'ehgo nohwaa daach'oba', ła'íí áí biłgo godiyįhgo łángot'ąą n'íí yénálṉiih, 73 Bik'ehgo'ihi'ṉań bitł'a dahdidilṉiigo díí k'ehgo nohwá ngon'ą́ą́, 74 Nohwíí hayíí nohwik'edaanṉiihíí nohwidás sizįįgo, doo nídaahiildzidgo da Bik'ehgo'ihi'ṉań bá nada'iidziid doo, 75 Dáhandaahinṉa'zhį' daagodinlzįgo ła'íí nłt'éégo binadzahgee ádaant'eego. 76 Ni, mé'íí, Da'tiséyú At'éhi binkááyú na'iziidíí honlzee doo: ni nohweBik'ehń bádnyú iłch'į'goléhgo dahnṉáh; 77 Nṉee Bik'ehgo'ihi'ṉań bíyééhíí hago'at'éégo binchǫ'íí bá da'ízlį́į́ ánánlṉe'go hasdaakáh doleełgo yídaagołsįįhgo ánle', 78 Bik'ehgo'ihi'ṉań daahohiikąąhń nohwaa ch'oba'íí binkááyú; da'áń bik'ehgo yaaká'gé' idindláádíí nohwaa nyáá, 79 Hayíí chagołheełyú naháztaaníí da'itsaah yédaaldzidíí bá idindláádgo ágole', ła'íí iłch'į'gont'éégo yikísk'eh hiikaahgo áile', ṉii lę́'e, Zakarías. 80 Mé' nchaa silįįgo biyi'siziiníí dázhǫ́ nalwod silįį, Israel hat'i'i bich'į' ch'í'ṉah ádilṉe'íí bijįįzhį' da'izlįįyú naghaa lę́'e.","id":"<urn:uuid:c10491ad-12cb-40e6-b0b9-67633fa98dd1>","dump":"CC-MAIN-2020-29","url":"https:\/\/ebible.org\/apwNT\/LUK01.htm","date":"2020-07-15T11:23:03Z","file_path":"s3:\/\/commoncrawl\/crawl-data\/CC-MAIN-2020-29\/segments\/1593657167808.91\/warc\/CC-MAIN-20200715101742-20200715131742-00555.warc.gz","language":"apw","language_score":0.9999939203,"language_script":"Latn","minhash_cluster_size":2,"top_langs":"{\"apw_Latn_score\": 0.9999939203262329}","num_words":1068,"character_repetition_ratio":0.089,"word_repetition_ratio":0.0,"special_characters_ratio":0.232,"stopwords_ratio":0.111,"flagged_words_ratio":0.0,"lang_id_score":0.751,"perplexity_score":500.0,"cluster_detection":-1}
{"text":"7\n1 Jesus nṉee bídaayésts'aaníí ąął yich'į' nyánłti'ná' Capérnaum golzeeyú óyáá.\n2 Silááda dałá'n gonenadín binant'a'íí yána'iziidi bił nzhóni nezgaigo dak'azhą́ datsaah lę́'e.\n3 Nant'ánhíí Jesus yaat'ínzįgo nṉee Jews yánadaazíni Jesus bich'į' odais'a' gáṉíígo, Yushdé', kú ńṉáhgo shá na'iziidíí shá nánlziih, daabiłdołṉiih.\n4 Áík'ehgo Jesus yaa hikaigo nádaayokąąhgo gádaaṉii, Díí áíłṉiihíí bá áńdle'go dábik'eh:\n5 Bił daanjǫǫgo ha'ánálzéh goz'aaníí nohwá ágolaa.\n6 Áík'ehgo Jesus yił onákai. Nant'ánhíí bigową t'ah bich'į' hikahná' nant'án bit'eké Jesus bich'į' hil'aad gáṉíígo, ShiNant'a', nich'į' nagóńtł'ogíí bighą dáko akú nódáh hela'; shigową yuṉe' ha'ánṉáhgo ndi doo bik'eh sitį́į́ da:\n7 Naa nsháhgo doo bik'eh sitį́į́ da nsįhíí bighą doo dashíí naa niyáá da: déhadziihgo ndi shána'iziidń nádziih ndi at'éé.\n8 Shíí ałdó' shinant'a' golį́į́, shihíí silááda bá nansht'aa, dała'á, Dahnṉáh, biłdishṉiiyúgo dahdigháh; ła'íí, Yushdé', biłdishṉiiyúgo shaa higháh, ła'íí shána'iziidi, Díí áńle', biłdishṉiiyúgo áí áile'.\n9 Jesus áí yidezts'ąąná' dé bił díyagodzaago, nṉee biké náłseełíí yich'į' adzaago gáyiłṉii, Gánohwiłdishṉii, Israel hat'i'i bitahyú ndi doo hwaa hadń díí k'ehgo bi'odlą' golíni baa nsháh da.\n10 Jesus yich'į' oda'is'a'íí gowąyú nákainá' nezgai n'íí nłt'éé násdlįįgo yaa nakai lę́'e.\n11 Áí iskąą hik'e Jesus kįh gozṉil, Nain golzeeyú óyáá; bitsiłke'yu ła'íí nṉee yił okai.\n12 Áí kįh gozṉil ch'íná'itį́h goz'aaníí yich'į' higaałgo, nṉee édįhi ch'ídaach'iłteeh lę́'e, bimaa itsaaná' dabíí zhą́ bizhaazhé ishkiin dała'áhi; áí isdzánhíí nṉee łą́ą́go yił náłseeł lę́'e.\n13 Jesus yiłtsąąná' bijíí nṉiihgo gáyiłṉii, Doo nchag da.\n14 Jesus yaa nyáágo tsiłhwón yedolchidgo, tsiłhwón daayo'aałíí daahizį'. Áígé' hadziigo gáṉíí, Shik'isn, nádndáh, niłdishṉii.\n15 Édįhgo sitįį n'íí nezdaago yałti' nkegonyaa. Áík'ehgo Jesus isdzánhíí bizhaazhé yaa náíńłtį́į́.\n16 Nṉee dawa tsídaadolyizgo Bik'ehgo'ihi'ṉań ya'ahédaanzįgo gádaaṉii, Bik'ehgo'ihi'ṉań yána'iziidi ízisgo at'éhi nohwitah silįį; ła'íí, Bik'ehgo'ihi'ṉań nṉee hayihezṉilíí yaa nyáá.\n17 Judéa dágoz'ąą nt'éégo, ła'íí biṉaayú daagotahyú Jesus nłt'éégo baa ch'iṉii lę́'e.\n18 John bitisłke'yu díí ánágot'įįdíí dawa yaa bił nadaagosṉi'.\n19 John bitsiłke'yu naki, Yushdé', daayiłnṉiidná' gádaayiłṉii, Jesus bich'į'yú doł'aashgo gáłdołṉi', Ya' ni higháhi n'íí áńt'įį née? dagohíí ła'i biká daadéet'įį née?\n20 Nṉee nakihíí Jesus yaa n'áázhgo gádaabiłṉii, John Baptize ágole'íí nich'į' nohwides'a', gániłn'ṉiihgo, Ya' ni higháhi n'íí áńt'įį née? dagohíí ła'i biká daadéet'įį née?\n21 Yaa n'áázhná' Jesus nṉee łą́ą́go náyihilzii, kah iłtah at'éhi yaa nakaihíí ałdó', spirits nchǫ'i biyi' daagolííníí bá hanesdzood; ła'íí biṉáá ádaagodiníí daago'įįgo ánayidlaa.\n22-23 Áík'ehgo áí nṉee bich'į' hil'aadíí gáyiłṉii, John bich'į' nádołt'aashgo díí hoł'iiníí ła'íí disołts'aaníí baa bił nagołṉi': biṉáá ádaagodįh n'íí biṉáá ánágodle', doo nadaakai da n'íí náhikáh, nṉee łóód doo ínádįh dahi yaa nadaakai n'íí nłt'éégo ánádaidle', bijeyi' ádaagodįh n'íí da'idits'ag ánádaidle', nanezna' n'íí naahikáhgo ánádaidle', tédaat'iyéhíí yati' baa gozhóni bee bich'į' yáda'iti'.\n24 Nṉee John daabis'a'íí t'ąązhį' onát'aazhná', Jesus nṉee dała'at'ééhíí John yaa nagolṉi'go yich'į' yałti' nkegonyaa gáṉíígo, Da'izlį́į́yú hat'íí hádaadeł'į́į́yú nasołkai? Tł'oh bit'ąą nteelíí bił godiyołíí née?\n25 Hat'íí hádaadeł'į́į́yú nasołkai áíná'? Nṉee nłt'éégo bik'e'izláhi née? Hayíí bidiyágé nłt'ééhíí ła'íí ízisgo daagolííníí nant'án golį́į́gee nadaakaihi at'éé.\n26 Hat'íí lą́ą́ hádaadeł'į́į́yú nasołkai áíná'? Bik'ehgo'ihi'ṉań binkááyú na'iziidi née? Ha'aa, Bik'ehgo'ihi'ṉań binkááyú nada'iziidi yitisgo at'éhi, nohwiłdishṉii.\n27 Díí bak'e'eshchįį n'íí áń át'į́į́, Shinal'a'á nádn dish'aa, nádn iłch'į'gole'go.\n28 Gánohwiłdishṉii, Nṉee daagozlííníí bitahyú Bik'ehgo'ihi'ṉań binkááyú nada'iziidi doo ła' John Baptize ágole'íí yitisgo at'éé da: áíná' Bik'ehgo'ihi'ṉań bilałtł'áhgee daanliiníí bitahyú hadń dázhǫ́ doo ilį́į́ dahíí John yitisgo at'éé.\n29 Nṉee dawa Jesus daidezts'aaníí ła'íí tax bich'į' nadaahi'ṉiiłíí John baptize ádaabizlaa n'íí, Bik'ehgo'ihi'ṉań dázhǫ́ nłt'éégo at'éé, daaṉii.\n30 Áíná' Phárisees ła'íí begoz'aaníí nłt'éégo yídaagołsini, John doo hwaa baptize ádaabizlaa dahíí bighą Bik'ehgo'ihi'ṉań ngon'ááníí doo hádaat'įį dago yich'ą́'zhį' ádaat'ee lę́'e.\n31 Jesus gáṉíí, Nṉee daałinolt'įįłíí hat'íí bił łíshhah nishłeego baa nagoshṉi'? hat'íí bił dáłełt'ee?\n32 Na'iṉiih nagoz'ąągee chągháshé dała'at'éégo iłch'į' ádaaṉiigo, Tsįsól bee nohwich'į' da'nt'aał ndi doo hwaa ch'adaashinołzhil da, daałiłdi'ṉiihíí bił dáłełt'ee.\n33 John Baptize ágole'íí doo báń yiyąą dago ła'íí doo wine yidląą dago nyaaná'; Ch'iidn biyi' golį́į́, daadołṉii.\n34 Shíí, nṉee k'ehgo Niyááhíí, ishąągo ła'íí ishdląągo niyááná' gádaashiłdołṉii, Áń dichini ła'íí idlánihi, tax bich'į' nadaahi'ṉiiłíí ła'íí nṉee doo bik'ehyú ádaat'ee dahíí bit'eké nlíni!\n35 Da'aṉii igoyą'íí hat'íí ádaat'įįłíí bee bígózįh.\n36 Ła' Phárisee nlíni Jesus, Shigowąyú ńṉáá, yiłṉii. Áík'ehgo Jesus áí Phárisee bigowąyú nyaayú iyąągo nezdaa.\n37 Ła' isdzán binchǫ' łánihi áí kįh gozṉilgee golínihi, Jesus Phárisee bigowąyú iyąągo yaat'ínzįgo tús tséé, alabáster holzéhi, bee alzaahi yee ik'ah yin'ą́ą́go,\n38 Jesus dés'eezi yiṉe'gé' hichago hizį', biṉáá túhíí bee Jesus bikee yá táyigis nkegonyaa, bitsizíl yee k'eyiłdéh, áígé' daayits'ǫsgé' ik'ah yaa yiziid lę́'e.\n39 Phárisee yił iyąą'ń díí isdzán at'ííníí yo'įįgo dabíí gádiłdi'ṉii, Díí nṉeehíí Bik'ehgo'ihi'ṉań binkááyú na'iziidi nlįįyúgo, díí isdzán bídilchi'íí hadń át'į́į́ shįhíí hago'at'éé shįhíí yígółsį doleeł ni'; binchǫ' łánihi at'ééná'.\n40 Jesus bich'į' hadziigo gáṉíí, Simon, hat'íí shį niłdishṉii. Áík'ehgo Simon gábiłṉii, Ánṉii, iłch'ígó'aahíí.\n41 Ła' nṉee zhaali ách'íiṉíłi nṉee naki yaa yił'áá lę́'e: nṉee dała'á ashdla'i gonenadín zhaali, penny holzéhi, baa ha'áá, ła' nṉeehíí ashdladin baa ha'áá,\n42 Doo hago'at'éégo nanáda'i'ṉiił da lę́'e, da'ágát'éé ndi nzhǫǫ yiłnṉiid. Díí nṉee nakihíí hayííhíí nṉee zhaali ách'íiṉíłi itisgo bił nzhǫǫ gá?\n43 Simon hananádzii, Hayíí dázhǫ́ itisgo baa ha'áá shįhíí go'į́į́. Jesus gábiłṉii, Da'áígee ádínṉiid.\n44 Jesus isdzánhíí yich'į' adzaaná' Simon gáyiłṉii, Ya' díí isdzánhíí hí'į́į́ née? Nigową yuṉe' ha'ayááná' doo hwaa tú shikee bee tánágisíí shaa ńziid da: áíná' díí isdzánhíí biṉáá túhíí bee shikee shá táyigisgé' bitsizílíí bee k'e'iłdee.\n45 Ni doo hwaa shísíńts'ǫs da: áíná' ha'ayáágé' yushdé' godezt'i'go díí isdzánhíí shikee daayits'ǫs nkegonyaa ni'.\n46 Doo hwaa ik'ah shitsit'á' bídínzhizh da: áíná' díí isdzánhíí ik'ah shikee yídezhizh.\n47 Áík'ehgo gániłdishṉii, Isdzán binchǫ' dázhǫ́ łą́ą́híí da'izlíné bá ánálṉe', dázhǫ́ bił nshǫǫhíí bighą: áíná' hadń binchǫ' ayą́háhíí da'izlíné bá ánálṉe'íí, ayą́hágo bił nshóni at'éé.\n48 Jesus isdzánhíí gáyiłṉii, Ninchǫ'íí da'izlíné ná ánálṉe'.\n49 Nṉee yił da'ayaaníí gádaałiłdi'ṉii, Hadń láhi díí, konchǫ'íí da'ízlíné ká ánáidle'i?\n50 Jesus isdzánhíí gánáyiłdo'ṉiid, Ni'odlą'íí hasdáníłtį́į́; iłch'į'gont'éégo dahnádndáh.","id":"<urn:uuid:4662bec5-de0c-4530-84fd-9100f9f7dc43>","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/LK7.html","date":"2024-04-23T20:59:30Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296818740.13\/warc\/CC-MAIN-20240423192952-20240423222952-00320.warc.gz","language":"apw","language_score":0.9999899864,"language_script":"Latn","minhash_cluster_size":1,"top_langs":"{\"apw_Latn_score\": 0.9999899864196777}","num_words":878,"character_repetition_ratio":0.053,"word_repetition_ratio":0.005,"special_characters_ratio":0.231,"stopwords_ratio":0.151,"flagged_words_ratio":0.0,"lang_id_score":0.902,"perplexity_score":500.0,"cluster_detection":-1}
{"text":"12\n1 Shik'ííyú, k'adíí Holy Spirit bits'ą́'dí' kaa hi'né'íí hagot'éégo at'éé shįhíí bídaagonołsįįh hasht'į́į́.\n2 Bik'ehgo'ihi'ṉań doo daahohkąąh dadá' k'e'eshchíń doo yádaałti' dahi daahohkąąhgo ch'a'onáłsą́ą́ ni'íí bídaagonołsį.\n3 Áí bighą díí bídaagonołsįįh dázhǫ́ hásht'į́į́, nṉee ła' Bik'ehgo'ihi'ṉań biSpirit binkááyú yałti'yúgo doo Jesus bił ch'ígodíni at'éé ṉii da go'į́į́: ła'íí nṉee ła' Holy Spirit binkááyú yałti'yúgo zhą́ Jesus nohweBik'ehń nlįį, ṉii.\n4 Holy Spirit bits'ą́'dí' kaa hi'né'íí iłtah at'éé ndi Holy Spirit dała'áhi at'éé.\n5 Bik'ehgo'ihi'ṉań bá na'idziidíí iłtah ádaat'ee ndi nohweBik'ehń dała'áhi.\n6 Iłtah at'éégo nṉee Bik'ehgo'ihi'ṉań yá nada'iziid, ndi Bik'ehgo'ihi'ṉań dała'áhi nṉee bíyééhíí dawa biláhyú iłtah at'éégo na'iziid.\n7 Nṉee daantį́į́gee Holy Spirit binkááyú na'iziidíí baa daagodet'ąą, nṉee dawa bá nzhǫǫ doleełgo.\n8 Áík'ehgo ła' Holy Spirit binkááyú yati' góyáni baa daagodet'ąą; ła'ihíí da'áí Spirit‐híí binkááyú yati' bee koł ígózini baa daagodet'ąą;\n9 Ła'ihíí odlą' bee daagodet'ąą, da'áí Spirit binkááyú; ła'ihíí da'áí Spirit binkááyú ná'hilziihgo baa daagodet'ąą;\n10 Ła'íí godiyįhgo áná'ol'įįłgo baa daagodet'ąą; ła'íí Bik'ehgo'ihi'ṉań binkááyú yádaałti'go; ła'íí spirits hago'at'éhihíí yídaagołsįgo; ła'íí Holy Spirit binkááyú yati' doo bígózį dahíí yee yádaałti'go; ła'íí yati' doo bígózį dahíí ṉiigo aṉííhíí yaa nanádaagolṉi'go baa daagodet'ąą:\n11 Díí dawa Spirit dała'áhi bits'ą́'dí' kaa daahi'né', da'áí Spirit‐híí dáhat'į́į́gee nṉee daantį́į́gee yaa daagode'a'.\n12 Kots'í dała'á ndi łąąyú henláá, ła'íí łąąyú henláá ndi kots'í dała'áhi at'éé: Christ ałdó' da'ágát'éé.\n13 Áík'ehgo Holy Spirit dała'áhi bee daanohwigha dała'ázhį' baptize ádaanohwi'deszaa, Jews daandliiníí dagohíí doo Jews daandlįį dahíí, isnáh daandliiníí dagohíí doo isnáh daandlįį dahíí; Holy Spirit dała'áhihi bits'ą́'dí' daahiidląągo ádaanohwi'deszaa.\n14 Kots'í dała'áhi łąąyú henláá, doo dała'á zhą́ da.\n15 Kokeehíí, Shíí doo kogan nshłįį dahíí bighą doo kots'í itah nshłįį da, ṉii lę́k'eyúgo, ya' doo kots'í itah nlįį da gá?\n16 Ła'íí kojaahíí, Shíí doo koṉaa nshlįį dahíí bighą doo kots'í itah nshłįį da, ṉii lę́k'eyúgo, ya' doo kots'í itah nlįį da gá?\n17 Kots'íhíí dawa koṉaa nlįįyúgo hagot'éégo ch'idits'ag? Kots'íhíí dawa kojaa nlįįyúgo hagot'éégo ich'iłchįįh doo?\n18 Áídá' Bik'ehgo'ihi'ṉań dabíí hát'į́į́híí k'ehgo kots'í łąąyú henlááhíí daanné'gee kots'í bee hadaadeszaa.\n19 Kots'í bits'ádaadehezlaahíí dała'áyúgo, hagot'éégo its'í hileeh áídá'?\n20 Áídá' kots'í łąąyú henláá ndi kots'íhíí dała'áhi.\n21 Áík'ehgo koṉaahíí doo hagot'éégo koganhíí, Doo hánesht'įį da, yiłṉiih da; ła'íí kotsits'inhíí doo hagot'éégo kokeehíí, Doo hánesht'įį da, yiłṉiih da.\n22 Doo ágát'éé da, kots'í łąąyú henlááhíí doo nalwod da ngolṉiihíí ákóṉe' itah nlįįgo zhą́ kots'í gólį́į́:\n23 Nohwits'í łąąyú henlááhíí ła' dá'ich'į'go baa natsídaahiikees ndi, áí ła'ihíí bitisgo nłt'éégo bił da'ónltag; nohwits'í łąąyú henlááhíí doo hagot'éégo nel'į́į́ bígonedząą dahíí dayúwehyú nłt'éégo bił da'ónltag.\n24 Áídá' nohwits'í łąąyú henlááhíí daadilkǫǫhyú hit'įįgo alzaahíí doo bił da'ónltag da: áídá' Bik'ehgo'ihi'ṉań dawa dała' ładaayizṉil, doo bił da'ónltag dahíí dabíí nłt'éégo áyíłsį:\n25 Áík'ehgo nohwits'í łąąyú henlááhíí doo iłk'edaadi'ṉiih da doleeł; áídá' nłt'éégo ádaałiilzį doleełgo Bik'ehgo'ihi'ṉań dała'ázhį' ładaayizṉil.\n26 Áík'ehgo dała'á biniigonłt'éé lę́k'eyúgo dawa yił biniidaagonłt'éé; dagohíí dała'á daach'idnłsį lę́k'eyúgo dawa yaa bił daagozhǫ́ǫ́ doleeł.\n27 Áík'ehgo nohwíí itah Christ bits'í daanohłįį, ła'íí dała'á daanohtįįgee łąąyú henlááhíí daanohłįį.\n28 Bik'ehgo'ihi'ṉań díí k'ehgo ínashood daanliiníí bitahyú nyiińṉil lę́k'e, dantségee bindaal'a'á daanlįįgo, nakigeehíí binkááyú yádaałti'go, taagigeehíí iłch'ígó'aahgo, iké'geehíí godiyįhgo áná'ol'įįłgo, ná'ilziihgo, ich'oṉiigo, nant'án daanlįįgo, ła'íí Holy Spirit binkááyú yati' doo bígózį dahíí yee yádaałti'go.\n29 Ya' dawa Bik'ehgo'ihi'ṉań bindaal'a'á daanlįį née? Ya' dawa binkááyú yádaałti' née? Ya' dawa iłch'ígó'aahíí daanlįį née? Ya' dawa godiyįhgo ánáda'ol'įįł née?\n30 Ya' dawa nná'daahilziihgo baa godet'ąą née? Ya' dawa Holy Spirit binkááyú yati' doo bígózį dahíí yee yádaałti' née? Ya' dawa nt'é ṉiigo aṉííhíí yaa nanádaagolṉi'go baa godet'ąą née?\n31 Áídá' Holy Spirit bits'ą́'dí' kaa hi'né'íí itisgo at'ééhíí zhą́ hádaaht'įį le': áídí' díínko itisgo ágot'éhi nohwił ch'í'ṉah ágóshłéh.","id":"<urn:uuid:40af5d10-5387-45ad-9b62-257b625bf855>","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/C112.html","date":"2024-04-17T08:52:47Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296817146.37\/warc\/CC-MAIN-20240417075330-20240417105330-00759.warc.gz","language":"apw","language_score":1.0000063181,"language_script":"Latn","minhash_cluster_size":1,"top_langs":"{\"apw_Latn_score\": 1.0000063180923462}","num_words":548,"character_repetition_ratio":0.109,"word_repetition_ratio":0.03,"special_characters_ratio":0.228,"stopwords_ratio":0.151,"flagged_words_ratio":0.0,"lang_id_score":0.939,"perplexity_score":500.0,"cluster_detection":-1}
{"text":"13\n1 Áíná' ła' nṉee áígee dała'at'ééhíí Jesus yił nadaagolṉi'go gádaayiłṉii, Ła' nṉee Gálileegé' hikaihi Pílate nabistseedgo bidiłíí ła'íí Bik'ehgo'ihi'ṉań yaa dainé'íí bidiłíí bił nanádisgeed lę́'e.\n2 Jesus gádaabiłṉii, Ya' áí nṉee Gálileegé' daagolííníí nṉee ła'ihíí Gálileegé' daagolííníí bitisgo binchǫ' ye'ádaat'eehíí bighą biniidaagodeszaa daanołsį née?\n3 Dah, nohwiłdishṉii: áíná' nohwíí daanohwinchǫ' doo bich'ą́'zhį' ádaałṉe' dayúgo, nohwíí ałdó' áí k'ehgo nanołṉe'.\n4 Dagohíí łah nṉee tsebiits'ádah hilt'éhi Silóamgee tséé iłk'ehistł'ini nṉeezgo nadn'áhi biká' nágo'go nabistseed n'íí, ya' áí ła'ihíí Jerúsalemgee daagolííníí bitisgo binchǫ' ye'ádaat'eehíí bighą adzaa daanołsį née?\n5 Dah, nohwiłdishṉii: áíná' nohwíí daanohwinchǫ' doo bich'ą́'zhį' ádaałṉe' dayúgo, nohwíí ałdó' áík'ehgo nanołṉe'.\n6 Jesus iłch'ígót'aahgo na'goṉi'íí yee yaa nanágolṉi'go gáṉíí, Ła' nṉee bidasts'aa hentííníí biyi'gee ch'il fig holzéhi o'áá lę́'e; áík'ehgo nṉeehń áí fig o'áhi bah dahnándahíí yiká déz'įįgo nyáá ndi doo ła' da ląą.\n7 Nṉee bidasts'aa hentííníí bá yaa nádéz'iiníí gáyiłṉii, Kú díń'įį, díí fig sikaadíí bah dahnándahíí biká nádísht'įįgo taagi łegodzaa, t'ah doo ła' nádish'aa da: k'íńk'é; hat'íí bighą o'áá doleeł, doo bah dahná'ndah daná'?\n8 Áík'ehgo gáṉíí, Shinant'a', ch'ík'eh da'áík'ehgo o'áágo łenágodáhgo nzhǫǫ, áík'ehgo dahat'íhíta bich'į' int'aaníí bił k'enádishdlee:\n9 Áík'ehgo bah dahnisdeeyúgo nłt'éé: dahyúgohíí k'ídńk'i.\n10 Jews daagodnłsiníí bijįį Jesus ła' Jews ha'ánáłséh goz'ąą yuṉe' iłch'ígó'aah lę́'e.\n11 Áígee ła' isdzán spirit nchǫ'i kah naghaago ábíłsini biyi' golį́į́go tsebiits'ádah bił łegodzaahi itah lę́'e, áń hayaa isk'idgo doo iłk'ídídǫǫhi da.\n12 Jesus yiłtsąągo yich'į' áṉíígo gáyiłṉii, Isdzán, kah nanṉaahíí bich'ą́' ni'doltįį.\n13 Yiká ndelṉiigo dagoshch'į' isdzánhíí iłk'ínádezdǫǫd, áík'ehgo Bik'ehgo'ihi'ṉań náshilziihgo bich'į' ahénsį, ṉii lę́'e.\n14 Áígee Jews ha'ánáłséh yebik'ehń hashkee, Jesus Jews daagodnłsiníí bijįį ná'ilziihíí bighą, áík'ehgo nṉee dała'at'ééhíí yich'į' hadziigo gáṉíí, Gostáń iskąązhį' na'iziidíí bee goz'ąą: áí gostáń iskaaníí biyi' nádaanohwidilziihyú nohołkáh, doo godilziníí bijįį da.\n15 Jesus hananádziigo áí nṉeehíí gáyiłṉii, Ni, nzhǫǫ ádńł'íni, nohwíí dała'á nołtįįgo godilziníí bijįį nohwimagashi dagohíí nohwitúlgayé dahastł'ooníí k'eda'oł'adgo túyú daadołǫǫz góya'?\n16 Díí isdzánihíí, Abraham bich'ą́'gé' bi'dishchíni, Satan dahbihestł'ǫǫgo tsebííts'ádah bił łegodzaahi, godilziníí bijįįshą' doo k'e'it'ad da née?\n17 Ágánṉiidná' nṉee Jesus yich'į' daagot'iiníí ádaa yádaaniidzįį: áíná' nṉee ła'ihíí dawa bił daagozhǫ́ǫ́, Jesus dázhǫ́ nłt'éégo adzaahíí bighą.\n18 Áígé' Jesus gáṉíí, Bik'ehgo'ihi'ṉań bilałtł'áhgee begoz'aaníí hago'at'ééhíí? Hat'íí bił łísht'a nshné' baa nagoshṉi'?\n19 Nṉee ła' mústard biyigé dázhǫ́ ałch'ísę́hi náidn'ąągo bikíyaayú k'eidnláá; áí ch'il dázhǫ́ nchaahi silįįgo bich'ádaaz'aahíí biyi'yú dlǫ́' yúdahyú nada'iṉiihíí bit'oh ádaagozlaahíí k'ehgo Bik'ehgo'ihi'ṉań bilałtł'áhgee begoz'aaníí át'éé.\n20 Áígé' gánádo'ṉiid, Bik'ehgo'ihi'ṉań bilałtł'áhgee begoz'aaníí hat'íí bił łísht'a nshné'go baa nagoshṉi'?\n21 Isdzán ik'áán taadn ha'oką́ą́go báń benilzoołé yił ná'ist'oodgo ąął dahńdilzoołíí k'ehgo Bik'ehgo'ihi'ṉań bilałtł'áhgee begoz'aaníí át'éé.\n22 Jesus Jerúsalemyú higaałgo kįh nagozṉilyú ła'íí daagotahyú iłch'ígó'aah lę́'e.\n23 Ła' bich'į' gánṉiid, ShiNant'a', ya' nṉee da'ayą́hágo hasdáhikáh doleeł née? Gáyiłnṉiid,\n24 Ágołch'óshígo ch'ígót'i' ch'ínołkáh bich'į' dahdaanołdǫh: łą́ą́go ha'akáh hádaat'įį doleeł ndi ch'éh ádaat'įį doleeł, nohwiłdishṉii.\n25 Bigową golííníí nádidáhgo dáádítį́h nohwich'ą́' da'ditįįhná' da'dáńyú nasozįįgo dáádítį́híí ńdaanołts'įgo gádaadołṉiił, Nohwinant'a', Nohwinant'a', nohwá ch'í'íńtįįh; nohwich'į' hadziigo gádaanohwiłdoṉiił, Hagé' nałkaihi shį, shíí doo nohwídaagonsį da:\n26 Áíná' gánádaadoł'ṉiił, Niṉááł da'iidąą ni', nohwida'itinyú iłch'ígon'aah ni'.\n27 Áíná' gánohwiłdidoṉiił, Hagé' nołkaihi shį doo nohwídaagonsį da, nohwiłdishṉii; yúwehzhį' nołkáh, daanohwigha nchǫ'go ádaałt'íni.\n28 Abraham, Isaac, Jacob, ła'íí dawa Bik'ehgo'ihi'ṉań binkááyú nada'iziidi n'íí Bik'ehgo'ihi'ṉań bilałtł'áhgee goz'ąą yuṉe' naháztąągo daał'įįgo, áíná' nohwíí nohwich'ą́' da'detąągo, daałchag ła'íí nohwiwoo' łídaadołk'ash doo.\n29 Nṉee ha'i'áh biyaadé'go, ła'íí o'i'áh biyaadé'go, yúdaazhidé'go, ła'íí hayaadé'go nihikáhgo, Bik'ehgo'ihi'ṉań bilałtł'áhgee goz'ąą yuṉe' dahnaháztąą doo.\n30 Nṉee ła' iké'yú daanlįį n'íí da'iłtsé doleeł; ła' da'iłtsé daanlįį n'íí iké'yú doleeł.\n31 Da'áí bijįį ła' Phárisees daanlínihi baa hikaigo Jesus gádaayiłṉii, Kogé' dahnṉáh; Hérod niziłhee hát'į́į́.\n32 Jesus gábiłṉii, Ti'i, áí ba'íí k'ehgo nlíni gádaadołṉii, Díí jįį ła'íí iskąą shíí ch'iidn nṉee biyi'gé' ch'ínihisood, ła'íí ná'isziih; nakiskąągo áníita shinasdziid ąął ashłeh.\n33 Da'ágát'éé ndi díí jįį ła'íí iskąą ła'íí nakiskąągo da'áí k'ehgo hishgaał: Bik'ehgo'ihi'ṉań binkááyú na'iziidi Jerúsalemyú zhą́ datsaah dábik'eh.\n34 Jerúsalem, Jerúsalem ńlíni, Bik'ehgo'ihi'ṉań binkááyú nada'iziidi natsíńłtseedíí, ła'íí nich'į' daahi'aadíí tséé bee nabida'tsisíńłṉe'íí; tazhik'áné bi'aadíí bit'ats'in bitł'ááh yuṉe' bizhaazhé onáyiṉiłíí k'ehgo nichągháshé doo ałch'ídn łináhishṉiił hasht'į́į́ ndi doo hádaałt'į́į́ da ni'!\n35 Nikįhíí yó'agodot'ąą: da'aṉiigo gádaanohwiłdishṉii, Bik'ehgo'ihi'ṉań bizhi' yee higaałń ba'ahégosini at'éé, daadołṉiihíí bijįį zhą́ nadaashołtséh.","id":"<urn:uuid:f461c563-9eb7-44a2-8434-6275dc88f391>","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/LK13.html","date":"2024-04-15T06:54:27Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296816942.33\/warc\/CC-MAIN-20240415045222-20240415075222-00229.warc.gz","language":"apw","language_score":1.0000021458,"language_script":"Latn","minhash_cluster_size":1,"top_langs":"{\"apw_Latn_score\": 1.000002145767212}","num_words":620,"character_repetition_ratio":0.068,"word_repetition_ratio":0.013,"special_characters_ratio":0.223,"stopwords_ratio":0.137,"flagged_words_ratio":0.0,"lang_id_score":0.876,"perplexity_score":500.0,"cluster_detection":-1}
{"text":"2\n1 Shik'ííyú, nohwaa niyáádá' Bik'ehgo'ihi'ṉań baa na'goṉi'íí ni'gosdzáń biká' yati' dénzhóné ła'íí kogoyą'íí doo bee nohwich'į' yashti'go niyáá da.\n2 Áídá' nohwił nashkai n'dá' Jesus Christ zhą́, tsį'iłna'áhi bíheskał n'íí, baa yashti'go shiini' łashłaa ni', ła'ihíí doo nt'é da.\n3 Doo nłdzil dago, nesdzidgo, ła'íí dázhǫ́ deshtłidgo nohwił nashkai ni'.\n4 Shiyati'íí ła'íí na'goshṉi'íí nṉee goyáni biyati' ích'į' goltsódi doo bee yashti' da ni', ndi Holy Spirit na'iziidgo ła'íí binawod ch'í'ṉah áńsįhgo yashti' ni':\n5 Áík'ehgo nohwi'odlą' nṉee bigoyą'íí bich'į'zhiṉéégo doo bada'ohłíí dago, ndi Bik'ehgo'ihi'ṉań binawodíí bada'ohłíí.\n6 Nohwitahyú nṉee Holy Spirit bee báyáń daasiliiníí bich'į' igoyą' bee yádaahiilti', doo díí goldohíí bits'ą́'dí' igoyą'íí da, ła'íí ni'gosdzáń biká' nadaant'aahíí bigoyą'íí doo bee yádaahiilti' da, áí doo nt'é daaleeh da:\n7 Áídá' Bik'ehgo'ihi'ṉań bigoyą' doo bígózį da n'íí, nanl'į'íí bee yádaahiilti', áí Bik'ehgo'ihi'ṉań ni'gosdzáń dabíntsédá' ngonłchį́į́go yengon'ą́ą́ lę́k'ehíí, áí bee Bik'ehgo'ihi'ṉań bits'ą́'dí' anáyet'iiníí biyi' bił daandlįį doleełhíí bighą:\n8 Áí díí ni'gosdzáń biká' nadaant'aahíí doo ła' yígółsį da: yídaagołsiyúgo nohweBik'ehń bits'ą́'dindláád nlíni tsį'iłna'áhi doo yídaayołkał at'éé da.\n9 Bek'e'eshchiiníí gáṉííhíí k'ehgo at'éé, Koṉáá doo yo'įį dahíí, kojaa doo idits'ag dahíí, ła'íí nṉee bijíí yuṉe' doo hwahá be'ogowáh dahíí, Bik'ehgo'ihi'ṉań hadíí yił daanzhooníí yá łayiiláa, ṉii.\n10 Áídá' Bik'ehgo'ihi'ṉań biSpirit bee nohwich'į' ch'í'ṉah áyíílaa: Holy Spirit dawahá yineł'į́į́, Bik'ehgo'ihi'ṉań bits'ą́'dí' doo bígózį dahíí ye'at'ééhíí ndi.\n11 Hadíń nṉee nliiníí nṉee ye'at'éhi yígółsį? Nṉee biyi'siziiníí zhą́; da'áík'ehgo Bik'ehgo'ihi'ṉań ye'at'éhi nṉee doo ła' yígółsį da, dabíí biSpirit zhą́.\n12 Áík'ehgo ni'gosdzáń biká'gee spirit benagowahíí doo nohwaa hi'né' da, ndi Holy Spirit Bik'ehgo'ihi'ṉań bits'ą́'dí'hi nohwaa hi'né'; dant'éhéta Bik'ehgo'ihi'ṉań nohwaa ch'oba'go nohwaa yiné'íí bídaagonlzį doleełhíí bighą.\n13 Áí ałdó' bee yádaahiilti', doo yati' nṉee bigoyą' iłch'ígó'aahíí bee da, ndi yati' Holy Spirit nohwił ch'ígó'aahíí bee yádaahiilti'; Bik'ehgo'ihi'ṉań bits'ą́'dí'go ágot'eehíí yaaká'dí' yati'íí bee nłt'éégo ch'í'ṉah ágohiidle'.\n14 Áídá' nṉee Bik'ehgo'ihi'ṉań biSpirit doo ye'at'éé dahíí Bik'ehgo'ihi'ṉań biSpirit bits'ą́'dí' ágot'eehíí doo náidiné' da: bíí bich'į'yúgo déba'odlohé: doo yígonołsį at'éé da, Holy Spirit binkááyú zhą́ yígółsįhíí bighą.\n15 Ndi hadíń Holy Spirit ye'at'éhi dawahá yígółsį, áídá' dabíí nṉee doo Holy Spirit ye'at'éé dahíí doo yígółsini at'éé da.\n16 Hadíńshą' nohweBik'ehń binatsekeesíí yígółsį, bił ch'ígó'aah doleełgo? Doo hadíń da. Áídá' néé Christ binatsekeesíí bídaagonlzį.","id":"<urn:uuid:f6baaedc-fbd2-4f5c-a9bf-1cef6dc8fe8d>","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/C12.html","date":"2024-04-19T19:45:02Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296817442.65\/warc\/CC-MAIN-20240419172411-20240419202411-00808.warc.gz","language":"apw","language_score":1.0000065565,"language_script":"Latn","minhash_cluster_size":1,"top_langs":"{\"apw_Latn_score\": 1.0000065565109253}","num_words":337,"character_repetition_ratio":0.118,"word_repetition_ratio":0.0,"special_characters_ratio":0.239,"stopwords_ratio":0.243,"flagged_words_ratio":0.0,"lang_id_score":0.646,"perplexity_score":500.0,"cluster_detection":-1}
{"text":"10\n1 Shik'ííyú, díí bídaagonołsį hasht'į́į́, daanohwitaa n'íí dawa yaak'os yitł'ááh nałseeł lę́k'e, ła'íí túnteel yiyi' ch'ináłsą́ą́ lę́k'e;\n2 Ła'íí dawa yaak'os yitł'ááh ła'íí túnteel yiyi' ch'ináłsą́ą́gee baptize ádaako'deszaahíí k'ehgo binant'a', Moses holzéhi, yiłgo dała'á daazlįį;\n3 Ła'íí dawa yaaká'dí' hidánéhi daayiyąą lę́k'e;\n4 Ła'íí dawa tsee biyi'dí' tú hálíni daayidląą lę́k'e; Bik'ehgo'ihi'ṉań áí túhíí tsee biyi'dí' hálį́į́go áyíílaa, Christ áí tseehíí k'ehgo at'éé: Christ áí nṉeehíí dá'aanákahyú yił daanlįį lę́k'e.\n5 Áídá' łáni Bik'ehgo'ihi'ṉań doo yił daagoyiłshǫ́ǫ́ da lę́k'e: áík'ehgo da'igolį́į́yú neznaago ádaabi'deszaa.\n6 Díí ánágot'įįł n'íí yee nohwił ch'ígó'aahíí bighą ánágot'įįł lę́k'e: áí nṉee nchǫ'go ágot'eehíí hádaat'įį lę́k'ehíí k'ehgo doo hádaahiit'įį da doleełhíí bighą.\n7 Áí ła' k'e'eshchíń daayokąąh lę́k'ehíí k'ehgo doo ádaanoht'ee da le'; bek'e'eshchiiníí gáṉííhíí k'ehgo, Nṉee dah dinezbįhgo da'iyąą, ła'íí da'idląą, áídí' náádikaahgo gotaał lę́k'e.\n8 Ła' nant'į' nakai lę́k'ehíí k'ehgo haląą doo ágádaant'ee da le', nadiin taadn doo náhóltagyú hilt'eego dała'á jįį neznaa lę́k'e.\n9 Ła' Bik'ehgo'ihi'ṉań nayídaantaah lę́k'ehíí k'ehgo haląą néé doo Christ nabídaantaah da le', ágádaasdzaahíí bighą ch'osh bik'asda' daagolíni nadaabistseed.\n10 Ła' Bik'ehgo'ihi'ṉań yaa daanet'į́į́híí k'ehgo doo ádaanoht'ee da le', ágádaasdzaahíí na'ałtseedíí nadaabistseed.\n11 Áí yee nohwił ch'ídaago'aahíí bighą bich'į' ádaagosdzaa; ła'íí nohwá bek'e'eshchįį, bits'ą́'dí' bídaagonl'aah doleełgo, néé begoldohíí bengont'i'íí bee nohwaa gonyáá.\n12 Áík'ehgo hadíń sízį́į́ nzįhíí ídaagodząą le', dánko nadokałhíí bighą.\n13 Nṉee dawa dałahágo at'éégo nabídaadintaah, nohwíí ałdó' da'áík'ehgo nanohwídaadintaah: áídá' Bik'ehgo'ihi'ṉań da'áṉííyú át'éé, áík'ehgo nt'é doo dánohwik'eh dahíí bee doo nanohwínotaah at'éé da; ndi nanohwí'dintaahíí biyi'dí' ch'ígót'i'go nohwá ágoléh, bich'į' dahdaanołdǫh doleełgo.\n14 Áí bighą, dázhǫ́ shił daanohshóni, k'e'eshchíń daach'okąąhíí bits'ą́'zhį'go ádaahṉe'.\n15 Nṉee daagoyáni bich'į' yashti'híí k'ehgo nohwich'į' yashti; daanohwíí díínko baa natsídaahkees.\n16 Idee biyi' siziidíí bee daach'okąąhíí ba'ihédaandzįgo da'ohiikąąhdá' daahiidląąhíí, ya' áí doo Christ bidił bee itah daandlįį da gá? Báń nadaahii'né'dá' nádaahidįįhíí, ya' áí doo Christ bits'í bee itah daandlįį da gá?\n17 Báń dała'áhíí k'ehgo néé hiidląą ndi dała'á daandlįį, báń dała'áhíí nádaahidįįhíí bighą.\n18 Israel hat'i'íí ánádaat'įįłíí baa natsídaahkees: Bik'ehgo'ihi'ṉań daach'okąąhgo baa hi'ṉiiłi łahzhį' nádaidįįhíí, ya' do áí bee itah daanlįį da gá?\n19 Nt'é dishṉii áídá'? K'e'eshchíń da'aṉiihi nlįį née? Hidáń k'e'eshchíń baa hi'ṉiiłíí godiyįh née?\n20 Dah, ndi gádishṉii, doo Bik'ehgo'ihi'ṉań daayokąąh dahíí hant'é daayokąąhíí yaa ndaahiṉiiłíí ch'iidn yaa daahiṉííł, doo Bik'ehgo'ihi'ṉań da: doo ch'iidn bitah daanohłįį hasht'į́į́ da.\n21 NohweBik'ehń bi'ide' bee da'ohdląądá' łahyúhíí ch'iidn bi'ide' bee doo hagot'éégo da'ohdląąh da: dilzįhgo nohweBik'ehń bił da'ohsąądá' łahyúhíí ch'iidn doo hagot'éégo bił da'ohsąą da.\n22 Ya' nohweBik'ehń nohwich'į' hashkeego ádaanlzį née? Ya' néé bitisgo nadaanlwod née?\n23 Dawahá shá bił ch'í'otąą ndi doo dawa bee shich'ogo'ṉii da: dawahá shá bił ch'í'otąą ndi doo dawa shi'odlą'íí nłdzilgo áile' da.\n24 Doo dakózhą́ nłt'éhi ídáhách'ít'į́į́ da le', áídá' nṉee ła'i nłt'éhi bá hách'ít'į́į́ le'.\n25 Dant'éhéta itsį' nanáhi'ṉiihgee nahiṉiihíí daahsąą, hishąą shį, dagohíí doo hishąą da shį daanohsįgo doo biká na'ídaadołkidgo da:\n26 Ni'gosdzáń ła'íí biká' daagolííníí dawa nohweBik'ehń bíyééhíí bighą dawa daahiidąągo dábik'eh.\n27 Nṉee doo da'odląą dahíí ła' shigowąyú íínááyú ńṉáh nohwiłṉii lę́k'eyúgo, ła'íí akú nohwiini'yúgo, nt'éhéta nohwich'į' nniiką́ą́híí daahsąą, hishąą shį, dagohíí doo hishąą da shį daanohsįgo doo biká na'ídaadołkidgo da.\n28 Áídá' ła', Díí hidáń k'e'eshchíń baa hi'ṉili at'éé, nohwiłṉiiyúgo, daohsąą hela', nohwił nagolṉi'híí ńbíghą, ła'íí ch'iyąągo doo dábik'eh da nzįhíí bighą: ni'gosdzáń ła'íí biká' daagolííníí dawa nohweBik'ehń bíyééhíí bighą dawa daahiidąągo dábik'eh:\n29 Ch'iyąągo doo dábik'eh da nńzįhíí bighą doo dishṉiigo ádishṉii da, áídá' nṉee nił nagolṉi'íí ch'iyąągo doo dábik'eh da nzįhíí bighą: gánṉii shį, Hidáń dawa shá bił ch'í'otąądá' nt'é bighą ła' nṉee hidáń doo dawa bił ch'í'otąą dahíí shaa néít'į́į́?\n30 Bik'ehgo'ihi'ṉań shaa ch'oba'go nt'éhéta hishąądá', nt'é bighą ba'ihénsįgo hishąą n'ííhíí bighą nchǫ'go shaa yá'iti'? nṉii shį.\n31 Áídá' gánohwiłdishṉii, Da'ohsąągee ła'íí dant'é ádaahłeehgee Bik'ehgo'ihi'ṉań ba'ihégosį doleełhíí bighą ádaaht'įįh.\n32 Jews daanliiníí hik'e doo Jews daanlįį dahíí, ła'íí Bik'ehgo'ihi'ṉań daayokąąhgo ha'ánáłséhíí nohwighą nanánóhdéh hela':\n33 Shíí dawa ánásht'įįłíí bee nṉee dawa bił goyiłshǫ́ǫ́ hásht'į́į́, doo dashíí zhą́ nłt'ééhíí ídáhásht'į́į́ da, ndi łáni nłt'ééhíí bá hásht'į́į́, yee hasdádokah doleełgo.","id":"<urn:uuid:4280906a-975b-462d-8714-fb7590879cf1>","dump":"CC-MAIN-2024-18","url":"http:\/\/ebible.org\/study\/content\/texts\/apwNT\/C110.html","date":"2024-04-16T11:40:48Z","file_path":"s3:\/\/commoncrawl\/crawl-data\/CC-MAIN-2024-18\/segments\/1712296817081.52\/warc\/CC-MAIN-20240416093441-20240416123441-00457.warc.gz","language":"apw","language_score":1.0000083447,"language_script":"Latn","minhash_cluster_size":1,"top_langs":"{\"apw_Latn_score\": 1.0000083446502686}","num_words":609,"character_repetition_ratio":0.065,"word_repetition_ratio":0.02,"special_characters_ratio":0.23,"stopwords_ratio":0.197,"flagged_words_ratio":0.0,"lang_id_score":0.949,"perplexity_score":500.0,"cluster_detection":-1}
{"text":"ABOUT US!\n\n\nTESTIMONIAL\n\n\nGuardian's Prayer\ndanél'ii hayaadé daahiltséh Nakia. bee halkil ahéhe'e hik'é ínágodn'aa be'igózini hik'é il'ijóóní echicasay hik'é esonkñhsendehí.\nLooking to the South we see the Rainbow Serpent. We are filled with gratitude and extend understanding and compassion to All Our Relations and Changing Mother.\ndanél'ii oná'it'áhyú daahiltséh Eo'to'to. bee hlk'il baa kil nagowaahí hik'é bil ídagozih nowhi-ni'gosdzán hindáá hik'é dádaahatííyu da'aí-gee bik'ehen'áágee bil ch'ilt'éh´go. néé hanándziihí.\nLooking to the West we see Healing Bear. We are filled with vision and recognize our world is alive and evolving simultaneously with humanity. We are healing.\ndané;l'íí hadaazhi' daahiltseh tuma. bee halk'il nalwodí, hik'é dahit' dánohwíí yúne'lédaant'i' ndlínihí-yú hik'e dadíí-yú nadagodi'aah dá'ádii ílíni ádaa.\nLooking to the North we see Thunderhoof the Buffalo. We are filled with strength, and see ourselves in connection to all life forms, and in this, we find true validation of self.\ndanélii ya'áí hanádahyé daahiltséh Itzá. ne nádagodi'aah ishl'i'igont'eehí hik'e nágodit'aa nohwina'idziig lehí k'ehgo nanohwidnlish bil na'isiigí yik'e nohwi'nigosdzán dá'ádii ha'áá yinlsih yich'i' díí dawa diyinihíí natsídakees lehí dasha' hek'é yídn all álzaa-yu tséch'isjiné.\nLooking to the East we see White Tail the Eagle. We discover peace and accept our roles as responsible co-creators of our world reality, extending respect to all sacred points of view as valid and necessary to the combined whole.\ndané hayaa, daahiltséh ni'gosdzan 'awolzaana hik'e dadinlts'ini idiyi'danohwigha ida'íí hik'é dábik'eh yik'e zihichií sikee-yu binádidzolí ch'ináyihi'díli.\nLooking below, we see we come from the Earth Mother, and the sacredness of all life, and its right of birth to live spiritually free.\ndané adahyé daahiltséh yaa' 'awolzaana hik'é doo isnaada dánohwíí dabigha'há-gé' hál'ííní dazhógo al'éhi-yúyídn al'éé'ihi-yú dagots'i dagohíó zháálí haa'idiilyee, hik'é nadilchigo naghaa nohwi dándii.\nLooking above we see we come from the Sky Father and free ourselves from all attachment to illusional needs to be better than, or less than, and experience our authenticity.\ndané bil yúne' daahiltséh da'iltsé dagoyaana ni'gosdazn 'ildiizhé yídildih nihwi'dawa lédaanl'i'. Pinú echicasay, hik'é nohwi-nkegohen'áání\nLooking within we see we have come into this circle to be all that we can be, and experience our total connection. We are All Our Relations, and we are peace.\nDaaiina, and so it is..\n\n\n© 2017 Yraceburu EarthWisdom\nphotography by Lynda Yraceburu\nphotography by Lynda Yraceburu","id":"<urn:uuid:2e130766-05df-4d8b-95ad-fa813c7e7f73>","dump":"CC-MAIN-2017-30","url":"http:\/\/www.yraceburu.org\/about.html","date":"2017-07-24T02:31:37Z","file_path":"s3:\/\/commoncrawl\/crawl-data\/CC-MAIN-2017-30\/segments\/1500549424683.39\/warc\/CC-MAIN-20170724022304-20170724042304-00269.warc.gz","language":"apw","language_score":0.6284044981,"language_script":"Latn","minhash_cluster_size":1,"top_langs":"{\"apw_Latn_score\": 0.6284044981002808, \"nav_Latn_score\": 0.13194310665130615, \"ish_Latn_score\": 0.05202870070934296, \"idu_Latn_score\": 0.026433486491441727, \"dsh_Latn_score\": 0.020850734785199165, \"abn_Latn_score\": 0.01578868366777897, \"gkn_Latn_score\": 0.015540960244834423, \"bzj_Latn_score\": 0.011547216214239597}","num_words":373,"character_repetition_ratio":0.055,"word_repetition_ratio":0.0,"special_characters_ratio":0.202,"stopwords_ratio":0.013,"flagged_words_ratio":0.0,"lang_id_score":0.643,"perplexity_score":500.0,"cluster_detection":-1}